Lühikokkuvõte Hispaania kohtusüsteemis on jätkuvalt mõningasi probleeme. Eelkõige ei ole ikka veel uuendatud kohtute nõukogu koosseisu, kuna parlamendis ei ole kokku lepitud mitme põhiseadusliku organi liikmeskonna uuendamises. Rõõmustav areng oli loobumine kohtute nõukogu kohtunikest liikmete valimise süsteemi kavandatud reformist, millega oleks suurendatud nõukogu haavatavust politiseerimise suhtes. Sellega seoses kutsuti üles looma kooskõlas Euroopa standarditega süsteem, kus nõukogu kohtunikest liikmete valijateks on nende kolleegid. Oluline on arvesse võtta Euroopa standardeid ja konsulteerida kõigi asjaomaste sidusrühmadega. Muret on väljendatud ka seoses kõrgeima kohtu pädevusega võtta kriminaalvastutusele kõrgetel ametikohtadel olevaid isikuid ning seoses kohtunike ja prokuröride suhtes kohaldatava ametikohtade ühitamatuse korraga. Õigusemõistmise kvaliteedi parandamiseks on vastu võetud või kavandatud mitu meedet, nagu õigusabisüsteemi ja kriminaalmenetluse seadustiku läbivaatamine ning kolm seaduseelnõu menetlustõhususe, korraldustõhususe ja digitaalse tõhususe kohta. Kohtusüsteemi digiteerimine edeneb. On tehtud jõupingutusi, et toime tulla kuhjunud kohtuasjadega, näiteks on loodud uusi kohtuid, kuid probleemiks on väike kohtunike arv elaniku kohta. Korduvalt on väljendatud muret seoses prokuratuuri sõltumatusega valitsusest. Hispaania jätkab institutsioonilise ja õigusraamistiku täiustamist, et ennetada korruptsiooni ja selle vastu võidelda. Korruptsioonivastaste meetmete võtmisel järgitakse strateegilist tegevussuunda, kuid puudub spetsiaalne korruptsioonivastase võitluse strateegia, mille alusel võtta meetmeid korruptsiooni ennetamiseks ja piiramiseks terviklikul viisil. Mis puudutab korruptsiooni piiramist, siis korruptsioon on kriminaalseadustiku alusel kriminaliseeritud ja loodud on mitu spetsiaalset asutust. Prokuratuur märgib, et vahendite nappus mõjutab korruptsioonijuhtumite, sealhulgas suurkorruptsiooni juhtumite uurimise ja nende eest süüdistuse esitamise kiirust. Korruptsiooni ennetamiseks jätkab Hispaania oma eetikaraamistiku täiustamist. Lisaks on Hispaania kohustunud välja töötama õigusaktid olulistes valdkondades, mille hulka kuuluvad lobitöö läbipaistvus, ametnike eetikakoodeks ja rikkumisest teatajate kaitse. 2020. aasta oktoobris võeti vastu uus käitumisjuhend kõigi kongressi ja senati liikmete jaoks ning parlamendi juurde loodud uus huvide konfliktidega tegelev amet jälgib nõuete täitmist parlamendiliikmete seas. Meediavabaduse ja meedia mitmekesisuse valdkonnas astub valitsus samme, et lahendada teabele juurdepääsuga seotud küsimusi. Endiselt on probleeme meediaomandi läbipaistvusega. Muudetud audiovisuaalmeedia teenuste direktiivi ülevõtmise ajal väljendati muret audiovisuaalvaldkonda reguleeriva asutuse funktsionaalse sõltumatuse ja vahendite pärast. Valitsus on võtnud mõningaid meetmeid meedia rahaliseks toetamiseks COVID-19 pandeemia kontekstis. Ajakirjanikud on seisnud oma ametialases tegevuses jätkuvalt silmitsi raskustega, kuid nende töö hõlbustamiseks on vastu võetud algatusi. Mis puudutab kontrolli- ja tasakaalustussüsteemi, siis uues neljandas avatud valitsemise kavas on võetud uued kohustused seoses üldsuse osalemise, läbipaistvuse, vastutuse ja avaliku sektori usaldusväärsusega. Autonoomsed piirkonnad määrati pädevateks asutusteks COVID-19 pandeemiaga seotud erakorraliste meetmete rakendamisel. Ajutisele ombudsmanile, kes tegutseb alates 2017. aastast, on esitatud oluliselt rohkem kaebusi COVID-19 pandeemia vastu võitlemiseks võetud meetmete kohta. Endiselt on probleeme kodanikuühiskonna tegutsemisruumiga ning tõstatatud mureküsimuste valguses vaadatakse läbi kodanike julgeolekut käsitlevat seadust. Ellu on viidud mitu algatust, mille eesmärk on edendada õigusriigikultuuri, nagu õigusalased haridusprogrammid üliõpilastele.



I.Kohtusüsteem

Hispaania kohtusüsteem koosneb üldkohtutest ja erikohtutest ning on üles ehitatud vastavalt riigi territoriaalsele korraldusele. Kõigis õigusvaldkondades on kõrgeim kohtuorgan kõrgeim kohus. Konstitutsioonikohtu pädevuses on põhiseaduslikud küsimused ja ka põhiõiguste austamisega seotud üksiktaotlused. Hispaania põhiseaduse alusel loodud kohtute üldnõukogu on autonoomne kohtuorgan, mis tagab kohtute ja kohtunike sõltumatuse. Üldnõukogu ise ei ole kohtusüsteemi osa. Kohtute üldnõukogu võtab distsiplinaarmeetmeid ning on pädev kohtunikke ametisse nimetama, üle viima ja edutama. Samuti vastutab üldnõukogu kohtunike koolitamise ja värbamise eest. Prokuratuur on kohtusüsteemi funktsionaalselt sõltumatu osa, mille ülesanne on edendada õigusemõistmist seaduse, kodanikuõiguste ja üldsuse huvide kaitsmiseks. Peaprokuröri nimetab valitsuse ettepanekul ja pärast kohtute üldnõukoguga konsulteerimist ametisse riigipea. Hispaania osaleb Euroopa Prokuratuuris. Kohalikud advokatuurid on avalik-õiguslikud kutseorganisatsioonid, mis ei sõltu avalikust haldusest ega avaliku sektori asutuste eelarvest, ka ei ole nende vara avalik. Nad on pädevad korraldama kutseala ja selle eetikaga seonduvat ning nad kinnitavad ise oma eetikakoodeksi.

Sõltumatus

Kohtusüsteemi tajutava sõltumatuse tase Hispaanias on nii üldsuse kui ka ettevõtjate hinnangul madal. Üldjoontes peab 38 % üldsusest ja 39 % ettevõtjatest kohtute ja kohtunike sõltumatust 2021. aastal võrdlemisi suureks või väga suureks. Mõlemad näitajad on 2020. aastaga võrreldes langenud (2020. aastal 44 % üldsusest ja 42 % ettevõtjatest), kuid 2016. aastaga võrreldes on need tõusnud (2016. aastal vastavalt 30 % ja 33 %), mis osutab sellele, et selget suundumust ei ole viimasel viiel aastal olnud.

Endiselt tuntakse muret selle pärast, et kohtute nõukogu koosseisu ei ole uuendatud, ning hiljutiste suundumuste taustal on esitatud üleskutse, et nõukogu kohtunikest liikmete valijateks peaksid olema nende kolleegid. Kohtute nõukogu on täitnud alates 2018. aasta detsembrist oma ülesandeid ajutiselt, mis annab põhjust jätkuvalt muretseda selle pärast, et nõukogu võidakse pidada politiseeritavaks. Sellele on osutatud juba õigusriigi olukorda käsitlevas 2020. aasta aruandes. Kõik kohtute nõukogu liikmed nimetab ametisse parlament. Ametisse nimetamiseks tuleb saavutada kolmeviiendikuline häälteenamus. Peamiste erakondade vahelised läbirääkimised on olnud alates 2018. aastast ummikseisus – kokkuleppe saavutamisel ei ole tehtud märkimisväärseid edusamme, hoolimata arvukatest üleskutsetest liikmete ametisse nimetamist jätkata. 13. oktoobril 2020 esitasid kaks parlamendifraktsiooni seaduseelnõu, mille eesmärk on muuta kohtute nõukogu kohtunikest liikmete valimise süsteemi, nähes ette, et teises hääletusvoorus on vaja absoluutset häälteenamust. Pärast sidusrühmade kriitikat seadusandlik protsess peatati ning 2021. aasta mais võtsid seaduseelnõud toetavad parlamendifraktsioonid seaduseelnõu ametlikult tagasi. See samm kiideti heaks, kuna seaduseelnõu oleks suurendanud kohtute nõukogu pidamist politiseerituks. 25. märtsil 2021 võttis parlament vastu seaduse, millega kehtestati kohtute üldnõukogu jaoks ajutine kord, mille kohaselt üldnõukogu ülesanded muutuvad, kui ta tegutseb aegunud mandaadi alusel. Seadus jõustus 30. märtsil 2021. Uus seadus ei lase ametis oleval nõukogul muu hulgas nimetada ametisse kõrgemaid kohtuametnikke. Konstitutsioonikohtul on palutud kinnitada selle uuenduse põhiseaduslikkust. Seoses loobumisega valimissüsteemi muutmiseks kavandatud reformist kutsuti üles kehtestama süsteem, kus kohtute nõukogu kohtunikest liikmete valijateks on nende kolleegid. Mõned kohtunike ühendused panid ette, et nõukogu 12 kohtunikust liiget peaksid valima otse nende kolleegid kooskõlas Euroopa Nõukogu standarditega, ning Euroopa Nõukogu tuletas meelde, et Euroopa standardite kohaselt peaks vähemalt pooled kohtute üldnõukogu liikmetest olema kohtunikud, kelle on valinud kõikidelt kohtutasanditelt nende kolleegid. Oluline on arvesse võtta Euroopa standardeid ja konsulteerida põhjalikult kõigi asjaomaste sidusrühmadega.

Muret tuntakse seoses kõrgeima kohtu pädevusega võtta kriminaalvastutusele kõrgetel ametikohtadel olevaid isikuid ning seoses kohtunike ja prokuröride suhtes kohaldatava ametikohtade ühitamatuse korraga. Hispaanias on kehtestatud eeskirjad, mis käsitlevad ainupädevust valitsuse liikmete ning seadusandliku ja kohtuliku haru esindajate kriminaalvastutusega seotud küsimustes (nn aforamiento). Riikide korruptsioonivastane ühendus (GRECO) kiidab heaks kohtunike ja prokuröride sõltumatuse ja erapooletuse, kuid ta on juhtinud ka tähelepanu Hispaania aforamiento korra väga üldistele tingimustele ja on soovitanud seda süsteemi muuta. Lisaks on sidusrühmad kritiseerinud seda, et ametikohtade ühitamatuse korraga, mida kohaldatakse kohtunike või prokuröride suhtes, ei ole ette nähtud ooteaega neile kohtunikele või prokuröridele, kes on olnud täidesaatva või seadusandliku võimu esindajad. GRECO sõnul tekitab selline olukord küsimusi võimude lahususe vaatenurgast ning seoses kohtunike vajaliku sõltumatuse ja erapooletusega nii tegevuses kui ka hoiakus.

Jätkuvalt tekitab küsimusi ja on arutelu all prokuratuuri sõltumatus. Peaprokurör on esitanud avaliku üleskutse reformida prokuratuuri põhimäärust, et suurendada prokuratuuri autonoomiat korralduslike küsimuste, eelarve, prokuratuurisisese reguleerimise ja koolituse puhul. Peaprokuröri sõnul tuleks uues põhimääruses käsitleda ka valitsuse ja peaprokuröri vahelisi suhteid ja peaprokuröri ametisse nimetamise meetodit, millele on juhtinud tähelepanu ka mitu sidusrühma. Nagu on märgitud õigusriigi olukorda käsitlevas 2020. aasta aruandes, võib peaprokuröri ja valitsuse ametiaegade kokkulangemine negatiivselt mõjutada prokuratuuri sõltumatuse tajumist. 2020. aasta oktoobris kiideti heaks prokuröride eetikakoodeks. Koodeksis on sätestatud prokuröride jaoks eetikaalased põhimõtted ja kohustused, mis on seotud muu hulgas sotsiaalmeedia kasutamise ja meedias sõna võtmise, koolitamise, huvide konfliktide ja varadeklaratsioonide ning prokuratuurisiseste suhetega. Sidusrühmad on väljendanud koodeksi vastuvõtmise üle heameelt, kuid nad osutavad jätkuvalt vajadusele ajakohastada prokuröride ja kohtunike jaoks ette nähtud distsiplinaarkorda.

Heaks on kiidetud uus advokaate käsitlev põhimäärus, milles rõhutatakse advokaatide sõltumatust. Uus põhimäärus võeti vastu 2. märtsil 2021. Seadusandlikus protsessis osales Hispaania advokaatide üldnõukogu. Põhimääruses rõhutatakse advokaatide sõltumatust ja see sisaldab uusi sätteid ametisaladuse kohta. Põhimäärusega on ette nähtud, et advokaatide kojad peavad olema demokraatlikud, autonoomsed ja läbipaistvad. Uue põhimääruse alusel on kojad kohustatud reklaamima oma teenuseid veebis. Põhimäärus sisaldab ka sätteid, mis käsitlevad õigust saada koolitust ja soolise võrdõiguslikkuse edendamist õiguselukutsete esindajate seas. Uue põhimääruse sätted tunduvad olevat kooskõlas Euroopa Nõukogu soovitustega.

Kvaliteet

Parlament võttis vastu uue seaduse, millega tugevdatakse õigusabisüsteemi. Hispaania on üks neist liikmesriikidest, kelle õigusabijuhtumite arv 100 000 elaniku kohta on suurem, kuigi ühe juhtumi kohta eraldatavad eelarvevahendid on ühed väikseimad. 9. märtsil 2021 kiideti heaks tasuta õigusabi käsitlev kuninglik dekreet, millega tugevdatakse olemasolevat süsteemi. Kuninglik dekreet sisaldab rangemaid sätteid andmekaitse kohta, sellega on kindlaks määratud maksete sagedus teatavates autonoomsetes piirkondades, kus kohtusüsteemi haldamise volitusi ei ole üle võetud, ning sellega on ette nähtud riikliku tasuta õigusabi nõukogu loomine, et edendada õigusabi andmise koordineerimist õigusküsimustes pädevate ametiasutuste seas. Seadus näib kvaliteedi tagamise mehhanismide, õigusabisüsteemide korralduse ja õigusabi andjate kättesaadavuse ning andmete kogumise seisukohast olevat kooskõlas Euroopa Nõukogu suunistega.

Esitatud on kriminaalmenetluse seadustiku muutmise ettepanek, mis võimaldab prokuröridel juhtida kohtulikku uurimist. Valitsus esitas 24. novembril 2020 seaduseelnõu, millega reformitakse kriminaalmenetluse seadustikku. Seaduseelnõuga muudetakse kohtuliku uurimise süsteemi – uurimist hakkaksid juhtima eeluurimiskohtunike asemel prokurörid. Seaduseelnõuga on ette nähtud uuriva prokuröri ja menetluslike tagatiste eest vastutavate kohtunike ametikohtade loomine. Ohvritele on antud eristaatus ning ette on nähtud alaealiste ja puuetega inimeste kaitset käsitlevate sätete kehtestamine. Sidusrühmad on selle ettepaneku heaks kiitnud, ehkki on väljendanud arvamust, et prokurörid vajavad kohtuliku uurimise ülesannete täitmiseks suuremat autonoomiat ja lisavahendeid.

COVID-19 pandeemia tagajärgedele reageerimisel on loodud kohtuid juurde, kuid probleemiks on väike kohtunike arv elaniku kohta. 14. märtsil 2020 välja kuulutatud häireolukorra ajal oli kohtute tegevus kolm kuud piiratud ja menetlustähtaegu pikendati. Et toime tulla sellest tuleneva kohtuasjade kuhjumisega ja kohtuvaidluste eeldatava sagenemisega, on alates 2020. aasta detsembrist loodud 19 uut kohut ja 2021. aasta lõpuks lisandub neid veel 14. Uued kohtud menetlevad peamiselt sotsiaal-, kaubandus- ja haldusasju. Samas on kohtunike arv elaniku kohta endiselt üks väiksemaid ELis,, mis võib samuti kahjustada Hispaania kohtusüsteemi tõhusust. Kohtusüsteemile eraldatud eelarvevahendid elaniku kohta ja protsendina SKPst ei ole alates 2017. aastast muutunud ning mõlemad näitajad jäävad ELi keskmise juurde.

Tehakse lisainvesteeringuid ja viiakse ellu projekte kohtusüsteemi digiteerimiseks. Kohtusüsteemis on hästi kasutusele võetud IKT-vahendid ning seoses COVID-19 pandeemiaga on veelgi kiirendatud digiteerimise protsessi. Kohtutes rakendatakse igati elektroonilisi sidevahendeid, näiteks IT-vahendit, mis muudab kohtuistungi salvestise automaatselt tekstiks, andmetele keskenduvaid õigusprojekte, IT-vahendeid õiguskindluse tagamiseks videokonverentside pidamisel ning elektroonilisi ja automaatseid menetlusi, näiteks teavitusi. Samas on sidusrühmad juhtinud jätkuvalt tähelepanu puudustele, mis on seotud eri autonoomsetes piirkondades kasutatavate haldussüsteemide koostalitlusvõimega. Hispaania küberõigussüsteemi edendamise projekti praeguse II etapi ja III etapi raames saab Hispaania toetust ka ELilt. See projekt hõlmab komponenti, mis on pühendatud üksnes kvaliteedile, ja teostatavusuuringut kvaliteedijuhtimise tarkvara jaoks.

Tõhusus